賦遺經閣
作者：張栻
朝代：宋

paragraphs: 生世豈云晚，六籍初未亡。
向來言外旨，瞠視多茫茫。
隠微會見獨，如日照八荒。
始知傳心妙，初豈隔毫芒。
絕學繼顔孟，淳風返虞唐。
讀書無妙解，數墨仍尋行。
況復志寵利，荆榛塞康莊。
自云稽古功，此病真膏肓。
君家屹飛閣，面對羣山蒼。
匪爲登臨娛，牙籤富書藏。
邀予爲著語，會意詎可忘。
一洗漢儒陋，活法付諸郎。